CELEX: 32004D0803(01)
Language: fi
Date: 2004-11-25 00:00:00
Title: Neuvoston päätös 2004/803/YUTP, tehty 25 päivänä marraskuuta 2004, Bosnia ja Hertsegovinassa toteutettavan Euroopan unionin sotilasoperaation käynnistämisestä

27.11.2004   
            
            
               FI
            
            
               Euroopan unionin virallinen lehti
            
            
               L 353/21
            
         
      NEUVOSTON PÄÄTÖS 2004/803/YUTP,
   tehty 25 päivänä marraskuuta 2004,
   Bosnia ja Hertsegovinassa toteutettavan Euroopan unionin sotilasoperaation käynnistämisestä
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 17 artiklan,
   ottaa huomioon Euroopan unionin sotilasoperaatiosta Bosnia ja Hertsegovinassa 12 päivänä heinäkuuta 2004 hyväksytyn neuvoston yhteisen toiminnan 2004/570/YUTP (1) ja erityisesti sen 5 artiklan,
   sekä katsoo seuraavaa:
   
               (1)
            
            
               Yhdistyneiden Kansakuntien turvallisuusneuvosto hyväksyi 9 päivänä heinäkuuta 2004 yksimielisesti päätöslauselman 1551 (2004), jossa suhtauduttiin myönteisesti Euroopan unionin aikomukseen käynnistää Bosnia ja Hertsegovinassa EU:n operaatio, johon sisältyy sotilaallinen osa, joulukuusta 2004 alkaen Irlannin ulkoasiainministerin ja Euroopan unionin neuvoston puheenjohtajan 29 päivänä kesäkuuta 2004 turvallisuusneuvoston puheenjohtajalle lähettämässä kirjeessä esitetyin ehdoin. Yhdistyneiden Kansakuntien turvallisuusneuvosto päätti edelleen, että rauhansopimuksen liitteen 1 A lisäykseen B nykyään sisältyviä joukkojen asemaa koskevia sopimuksia sovelletaan väliaikaisesti ehdotettuun EU-operaatioon ja siinä käytettäviin joukkoihin, mukaan lukien niiden kokoamisvaihe Bosnia ja Hertsegovinassa, odotettaessa kyseisten sopimusten osapuolten suostumusta.
            
         
               (2)
            
            
               Yhdistyneiden Kansakuntien turvallisuusneuvosto hyväksyi 22 päivänä marraskuuta 2004 yksimielisesti päätöslauselman 1575 (2004), jossa muun muassa valtuutetaan jäsenvaltiot EU:n kautta tai sen kanssa yhteistyössä perustamaan ensin suunnitelluksi 12 kuukauden jaksoksi SFOR-joukkojen lailliseksi seuraajaksi monikansalliset vakauttamisjoukot (EUFOR), joilla on yhteiset johtamis- ja valvontajärjestelyt ja jotka suorittavat rauhansopimuksen liitteen 1-A ja liitteen 2 täytäntöönpanoon liittyvät tehtävänsä yhteistyössä Naton esikunnan kanssa noudattaen Naton ja EU:n välillä sovittuja ja turvallisuusneuvostolle ilmoitettuja järjestelyjä, joiden mukaan EUFOR-joukoilla on pääasiallinen tehtävä rauhan vakauttamiseksi rauhansopimuksen sotilaallisten kohtien mukaisesti. Yhdistyneiden Kansakuntien turvallisuusneuvosto totesi myös, että rauhansopimusta ja sen aiempia asiaan liittyviä päätöslauselmia sovelletaan sekä EUFOR-joukkojen että Naton läsnäolon osalta samalla tavalla kuin niitä on sovellettu SFOR-joukkojen osalta ja että sen vuoksi rauhansopimukseen, erityisesti liitteeseen 1-A lisäyksineen, sekä asiaankuuluviin päätöslauselmiin sisältyvien, IFOR- ja/tai SFOR-joukkoja, Natoa ja Pohjois-Atlantin neuvostoa koskevien viittausten katsotaan tarvittaessa tarkoittavan vastaavasti Naton läsnäoloa, EUFOR-joukkoja, Euroopan unionia sekä Euroopan unionin poliittisten ja turvallisuusasioiden komiteaa ja Euroopan unionin neuvostoa.
            
         
               (3)
            
            
               Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemasta tehdyn pöytäkirjan 6 artiklan mukaisesti Tanska ei osallistu niiden Euroopan unionin päätösten ja toimien valmisteluun ja täytäntöönpanoon, joilla on merkitystä puolustuksen alalla. Tanska ei osallistu operaation rahoittamiseen.
            
         
               (4)
            
            
               Kööpenhaminassa kokoontunut Eurooppa-neuvosto antoi 12 ja 13 päivänä joulukuuta 2002 julkilausuman, jonka mukaan Berliini plus -järjestelyt ja niiden täytäntöönpano koskevat ainoastaan niitä EU:n jäsenvaltioita, jotka ovat myös joko Naton jäseniä tai rauhankumppanuuden osapuolia ja jotka ovat näin ollen tehneet kahdenvälisiä turvallisuussopimuksia Naton kanssa,
            
         ON PÄÄTTÄNYT SEURAAVAA:
   1 artikla
   Käynnistetään EU:n sotilasoperaatio ALTHEA Bosnia ja Hertsegovinassa 2 päivänä joulukuuta 2004.
   2 artikla
   Valtuutetaan operaation komentaja välittömästi antamaan toimeenpanokäsky (ACTORD) joukkojen levittäytymisen toteuttamiseksi ennen niiden operaatioalueelle saapumisen jälkeen tapahtuvaa johtovastuun siirtoa ja aloittamaan operaation toteuttaminen 2 päivänä joulukuuta 2004.
   3 artikla
   Tämä päätös on voimassa kunnes neuvosto päättää lopettaa EU:n sotilasoperaation Bosnia ja Hertsegovinassa, sanotun kuitenkaan rajoittamatta yhteisen toiminnan 2004/570/YUTP 17 artiklan soveltamista.
   4 artikla
   Tämä päätös tulee voimaan päivänä, jona se tehdään.
   5 artikla
   Tämä päätös julkaistaan Euroopan unionin virallisessa lehdessä.
   
      Tehty Brysselissä 25 päivänä marraskuuta 2004.
      
         
            Neuvoston puolesta
         
         
            Puheenjohtaja
         
         L. J. BRINKHORST
         
      
   
   
      (1)  EUVL L 252, 28.7.2004, s. 10.